Preşedintele Alianţei pentru Unirea Românilor, George Simion, a declarat joi, 28 martie, la Bistriţa, că a avut consfătuiri cu 30 de formaţiuni politice neparlamentare, cu care ar urma să formeze "un bloc comun, democratic" prin care să fie susţinuţi candidaţii cu cele mai mari şanse la alegerile locale din 9 iunie, proveniţi din rândurile AUR sau ale acestor partide.
Simion a participat la conferinţa de presă organizată de AUR Bistriţa-Năsăud în cadrul căreia au fost anunţaţi candidaţii pentru funcţiile de preşedinte al Consiliului Judeţean şi primar al municipiului Bistriţa.
"România postdecembristă, în aceşti 34 de ani, nu a avut niciodată un asemenea atac asupra Constituţiei, asupra legilor electorale şi asupra democraţiei şi, din punctul meu de vedere, nu mai trăim într-o democraţie. De aceea, am avut aseară o consfătuire cu 30 de formaţiuni politice şi ne gândim să întreprindem toţi paşii necesari, democratici, dar extremi, pentru a bloca actuala coaliţie. Nu mai avem instituţii în statul român, nu mai avem Avocat al Poporului, nu mai avem Curtea Constituţională. Legislaţia electorală nu este supusă unui control de constituţionalitate, cum de trei săptămâni solicităm. Suntem în plină lovitură de stat. (...) Suntem aproape gata să anunţăm un bloc comun, de data asta chiar democratic, care să susţină candidaţii cu cele mai mari şanse la primării şi consilii judeţene", a spus liderul AUR.
George Simion a menţionat că este exclusă varianta ca AUR să nu depună liste de candidaţi la alegerile locale, dar spune că este conştient că nu vor câştiga multe primării, având în vedere că scrutinul este organizat într-un singur tur, obiectivul fiind însă acela de a obţine cât mai multe locuri de consilieri locali şi judeţeni.
Preşedintele AUR a dat asigurări că formaţiunea sa politică nu va face "blaturi" la alegerile din 9 iunie şi că sigla partidului se va regăsi pe fiecare buletin de vot.